കുരുന്പന്മൂഴിയിലെ കോസ്വേയിലെ മണ്ണു നീക്കി പാതയൊരുക്കി റാന്നി: പന്പാ നദി കരകവിഞ്ഞതിനേ തുടര്ന്ന് വെള്ളത്തില് മുങ്ങിയ കുരുന്പന്മൂഴി കോസ് വേയിലെ മണ്ണുനീക്കി പാതയൊരുക്കി. കഴിഞ്ഞ ഏഴു ദിവസമായി മറുകരയിലുള്ള മുന്നൂറിലേറെ കുടുംബങ്ങള് പുറംലോകവുമായി ഒറ്റപ്പെട്ടു കഴിയുകയായിരുന്നു. കോസ് വേയില് അടിഞ്ഞുകൂടിയ മണല് ഫയര് ഫോഴ്സിന്റെയും നാട്ടുകാരുടെയും നേതൃത്വത്തില് ഇന്നലെ നീക്കം ചെയ്തു. വെള്ളപ്പൊക്കത്തില് കോസ് വേയില് രണ്ടര മീറ്ററോളം മണല് അടിഞ്ഞ് കാല്നടയ്ക്ക് പോലും കഴിയാത്ത അവസ്ഥയിലായിരുന്നു. ജെസിബി ഉപയോഗിച്ചാണ് റാന്നി ഫയര് സ്റ്റേഷന് ഓഫീസര് കെ.ജി. സന്തോഷ്കുമാറിന്റെ നേതൃത്വത്തിലുള്ള സംഘം കോസ് വേയിലെ മണല് നീക്കിയത്. ഫയര്ഫോഴ്സ് ടീമില് ജെ.എസ് ജയദേവന്, ടി.അന്സാരി, എം.എം. റഫീക്ക്, വി.ടി. പ്രവീണ്കുമാര് എന്നിവരും ഉണ്ടായിരുന്നു. ശനിയാഴ്ചത്തെ മഴക്കെടുതിയെത്തുടര്ന്ന് പെരുന്തേനരുവി വൈദ്യുത പദ്ധതിയുടെ മിനി ഡാം നിറഞ്ഞതോടെയാണ് ഈ പ്രദേശത്തെ ഏക ആശ്രയമായ കോസ് വേ മുങ്ങിയത്. നദിയിലെ വെള്ളത്തിന്റെ നില താഴാതെ നില്ക്കുന്നതു കൊണ്ടും വൈദുത പദ്ധതിയില് നിന്ന് ഉത്പാദനം വഴി വെള്ളം പുറം തള്ളാത്തതുമാണ് നദിയില് വെള്ളത്തിന്റെ അളവ് താഴാത്തതിന്റെ കാരണമായി ചൂണ്ടിക്കാട്ടപ്പെടുന്നത്. മണല് നീക്കി ഗതാഗതം പുനഃസ്ഥാപിച്ചെങ്കിലും കോസ് വേയിലെ വെള്ളം ഇറങ്ങാത്തത് യാത്രയ്ക്കു തടസമാകുന്നുണ്ട്. അടിയന്തര ഘട്ടങ്ങളില് ഇതു യാത്രയെ ബാധിക്കും. കിഴക്കന് മേഖലയില് മഴ തുടരുന്നതിനാല് നദിയിലെ ജലനിരപ്പ് ഏതു സമയവും അധികമാകാം.